DA verwelkom GOOD-ondersteunersVoormalige GOOD-ondersteuners ontvang hul nuwe DA-T-hemde. (Foto: Eunice Stoltz) Talle GOOD-ondersteuners het vandag hul oranje GOOD-T-hemde vir ŉ blou DA-hemp verruil, omdat dié party glo “geen moraliteit” het nie. Sowat 20 GOOD-lede is vanmiddag tydens ŉ mediakonferensie by die Leonsdale-gemeenskapsaal in Elsiesrivier in die Wes-Kaap deur Bonginkosi Madikizela, Wes-Kaapse DA-leier, verwelkom. Die GOOD‑party is op 2 Desember 2018 gestig deur Patricia de Lille, voormalige burgemeester van Kaapstad, nadat sy uit die DA bedank het. Sy het destyds beweer dat die party haar vals van korrupte aktiwiteite beskuldig het. Die GOOD-party kon slegs 0,4% van stemme tydens die algemene verkiesing in Mei vanjaar bekom. De Lille is ná die verkiesing as minister van openbare werke aangewys. Drie voormalige GOOD-lede is die geleentheid gegun om te verduidelik waarom hulle besluit het om die nuutgestigte party te verlaat. Ruben Ackermann, ŉ voormalige takvoorsitter vir GOOD, het aangevoer die GOOD-party is ŉ party met geen moraliteit nie, ŉ party wat eerste na vriende en familie omsien en gedryf word deur individuele gierigheid. Hy het sy kort toespraak afgesluit met: “Die GOOD-party is nie goed genoeg nie.” Twee ander sprekers, ŉ egpaar, Sophia en Harold Emkie, wat fasiliteerders vir GOOD was, meen dat De Lille “geen respek en geen empatie vir mense behalwe vir haarself en haar vriende en familie het nie”. Brett Herron, sekretaris-generaal van GOOD, het op navraag soos volg oor die mediakonferensie gereageer: “Dit is nie toevallig dat die geleentheid drie dae voor drie tussenverkiesings plaasvind nie.” Hy het ook gereageer op die aantyging dat GOOD familielede aanstel. “Die party het ŉ klein aantal lede in die Wes-Kaapse en Nasionale Parlement. Niemand van die lede is familie van enige iemand wat ŉ leierskapsposisie by GOOD beklee nie.” Die DA het Sondag verskeie voormalige GOOD-ondersteuners in sy geledere verwelkom. (Foto: Eunice Stoltz) Herron het bygevoeg dat die drie persone wat tydens die mediakonferensie gepraat het, “geen posisies in die GOOD-party beklee nie en dat hulle besluit om na die DA oor te gaan geen merkwaardige impak op GOOD as groeiende party het nie. “Mense het die grondwetlike reg om aan enige party te behoort en verkeerde keuses te maak.” Drie tussenverkiesings vind op 19 November plaas, naamlik in wyke 19 en 82 in die Stad Kaapstad en wyk 4 in die Matzikama-munisipaliteit (Vredendal). Die DA en GOOD gaan albei aan hierdie verkiesings deelneem.